Hören und sehen    De Onkel Emil war enn Lehrer,  Unn von de Weibsleit enn Verehrer.  Deswege hat er niemols gheiert,  doch Hochzeit hat er öfter gfeiert.  Er isch aach heit noch von Statur  Groß unn mäschtisch - unn kä Spur  von schwabbelischem Ranze-Fett.  Er isch gepflegt und sehr adrett.  Sei Künschtlermähn, noch groß un mäschtisch,  umhüllt sein Kopf so wild und präschtisch.  Unn d'Weibsleit gugge'm heit noch nooch.  Doch ähns des isch fer ihn e Ploch:  Seit zwanzisch Johr schon hört er schlecht  Des isch dem Onkel gar nitt recht.  Kreische muß ma wie enn Essel,  Doch er sitzt ruhisch in seim Sessel  Unn frocht vielleicht dann mol:"Mein Knescht,  Hasch ebbes gsacht? - Wäsch Kind - Isch heer nit recht".  So Lehrer, die wo leddisch bleiwen  Unn's mit de Weibsleit norre treiwen,  Ohne dass se Kinner krieschen  -So wirklich g'scheite Mannsleit riechen  Meileweit nach arsch viel Geld.  Des sinn uff dere arme Welt  Die Leit, die wo enn jeder kennt  unn wo ma Erbschaftsonkel nennt.  Er wuhnt bei sein're jüngschte Schweschter  Die kreischt ähmol pro Woch: "Mein Beschter!  "Ähmol pro Woch, dann isch'se mied.  Die Hauptsach isch, dass er dess sieht,  Dass sie ihr´n Bruder gut versteht  Unn ihr nidd uff de Wecker geht.  Sie dut ihm  also recht fladiere.  Unn aach ihr Kinner, Sticker viere,  Unn ach die Enkel an die zwölf,  Die all sonscht wild sinn, wie die Wölf,  Machen oft de scheene Reese  Unn duhn em von de Aache lese,  Dass er jetzt gern die Zeitung hett.  So sinn se allsamt furchtbar nett.  Enn jeder ähmol in de Woch.  Bei achtzeh Leit isch dess kä Joch.  De Emil also hört so schlecht.  Doch ann'rerseits isch ihm des recht:  Des ganze Elend, all des Gschrei  Der  Autokrach, die Streiterei.  Die bucklisch Welt isch kenn Genuß,  Vor allem wann ma's höre muß.  Unn der, wo des Gedös nitt hört  Isch g'segnet, weil es ihn nitt stört.  So sitzt der Unkel Emil do  In seinem Sessel unn isch froh.  In de Zeitung lest er freilich  Jeden Tag. Do hat er neilich  Die Reklame durchstudiert,  Wo Hörgeräte annonciert.  Die preist des Stück in högschte Töne.  Er denkt, ma könnt sich dra gewöhne.  De Unkel Emil hat im Mund  noch all sei Zäh und die sin gsund.  Unn deshalb war des ähn Gedanke:  Prothese, die sinn was fer Kranke  Unn er verpönt im tiefschte Herz  Die amerkanisch neie Ferz.  Der liewe Unkel Emil wohnt  Halt schon e bissel hinnerm Mond.  Doch als er jetzerd weiterläst  Unn sieht, wie's do noch weiter häßt,  Dut er sei alte Ohre spitze,  Unn's macht, dass ihm die Aache blitze.  Do häßt's, dass Leit, wo garnix hören,  uff des moderne Ding jetzt  schwören.  Von Chips unn Watt, von Transischtore  Unn Volt klingts in sei dähbe Ohre.  Von Batterije-Reservoir,  Von Dezibel unn unsichtbar.  Vom Vöschelzwitschre drauß im Wald. -  Doch, was ihm dann am beschte gfallt  Isch, dass des Ding e Knöpfl hat.  Do schalt mas aus. Des mach ich glatt,  Denkt er, wann mir mol des Krakeel  Zuviel isch fer mei arme Seel.  Am nägschte Tach geht er in d'Stadt,  In so e Gschäft, wo sowas hat.  Im weiße Kittel  hinnerm Treese,  Do steht enn Mann, der wirkt belese.  Der zeischt ihm dann des winzisch Ding.  -De Emil staunt nitt grad gering,  Als der's ihm ahpasst und sodann  der Unkel widder höre kann.  Am liebschte hett der Emil dort  Dess Ding gekäft, unn zwar sofort.  Doch bremst er sich unn hört dem zu.  Dass er was hört, des isch de Clou.  Der Mensch redd wie enn Wasserfall  In ungebremstem Redeschwall.  Des duht dem Unkel grad so wohl  Unn er  beherrscht sich erscht emol.  Er hört emm zu, er laßt'n babble  Unn hinner seinem Treese zabble.  Von Dezibel, von Transischdore,  Von Volt unn Watt in dähbe Ohre.  Von Batterije-Reservoir -  "Und dann ist's auch noch unsichtbar!"  Er redd vunn Leit, wo garnix hören  die uff des Inschtrument jetzt schwören,  Vom Vöschelzwitschre unn Rabatt  unn dass des Ding e Knöpfl hat.  Der kennt vazehle was er will,  Der Unkel lauscht verzückt und still.  Ihm wehr  der allergröschte Stuss  Nach zwanzisch Johr enn Hochgenuß.  Dreimol hat der ihm dess verklickert,  Unn als der Redeschwall versickert  Do isch de Unkel endlich dra:  "Isch kääf des Ding, - unn bhalts glei ah."  Er geht uff'd Stroß und hört sich um  Un delekdiert sich am Gebrumm.  Sei Künschtlermähn, so groß un mächtisch,  Umhüllt sei Ohr, er fühlt sich präschtisch,  Weil von de Weibsleit känni tscheckt,  Dass in sei´m Ohr e Knöpfel steckt.  Acht  volle Woche gehn ins Land.  Der Unkel hört so allerhand.  Dann trefft er, ohne Kittel bloß,  Zufällisch, mitte uff de Stroß,  Den Mensch, der ihm die Hexerei  Verkääft hat. Der erkennt'n glei.  "Hallo, Herr Lehrer", ruft er froh,  "Wie läuft's, wie geht es uns denn so?  Wie lebt sich's nun mit neuen Ohren?  Sie sind bestimmt wie neugeboren.  Und die Familie drumherum  Die findet es bestimmt nicht dumm.  Die wird das sicherlich nicht stören,  Dass Sie jetzt recht dazugehören.  "Do nimmt der Unkel ihn uff d'Seit.  Er guckt sich um, - - unn nach de Leit  Unn bischbert hinner sein're Hand:  "Die hänn des alle noch nit gschpannt.  Isch gönn mir alsfort, mit Verlaub,  Dass die noch glauwen, ich wär daub.  Isch kann jetzt nitt nur wieder lohre,  Des Ding hat nitt allä die Ohre  Mir uffgemacht, dess muss ich saache,  Sondern a noch all mei Aache.  Geännert hatt des Inschdrument  Dreimol - seit  dort - mei Teschdament."